**বিসিএস প্রশাসন একাডেমিতে চলমান এ৬৪তম বুনিয়াদি প্রশিক্ষণ কোর্সের মেস রজনি**

বিসিএস প্রশাসন একাডেমিতে এ৬৪তম বুনিয়াদি প্রশিক্ষণ কোর্সের মেস রজনি অনুষ্ঠিত হয়েছে। একাডেমিতে চলমান এ৬৪তম বুনিয়াদি প্রশিক্ষণ কোর্সে তেরটি ক্যাডারের মোট ৪৩ জন নবীন কর্মকর্তা বুনিয়াদি প্রশিক্ষণ গ্রহণ করছে । ছয় মাস মেয়াদি বুনিয়াদি প্রশিক্ষণ কোর্সের প্রশিক্ষণার্থীদের অংশ গ্রহণে অনুষ্ঠিত এ মেস রজনিতে প্রধান অতিথি হিসেবে উপস্থিত ছিলেন জনপ্রশাসন মন্ত্রণালয়ের সিনিয়র সচিব ডঃ মোঃ মোজাম্মেল হক খান। অনুষ্ঠানে সভাপতিত্ব করেন সরকারের সচিব ও একাডেমির রেক্টর জনাব মোঃ আনোয়ারুল ইসলাম সিকদার এনডিসি।

অনুষ্ঠানে প্রধান অতিথির বক্তব্যে জনপ্রশাসন মন্ত্রণালয়ের সিনিয়র সচিব ডঃ মোঃ মোজাম্মেল হক খান বর্তমান সরকারের গৃহীত ভিশন ২০২১ এবং রূপকল্প ২০৪১ বাস্তবায়নের জন্য নবীন কর্মকর্তাদের দক্ষ ও যোগ্য করে গড়ে তোলার ক্ষেত্রে সরকারের গৃহীত পদক্ষেপসমূহ তুলে ধরেন। প্রধান অতিথি তাঁর বক্তব্যে জাতির পিতা বঙ্গবন্ধু শেখ মুজিবুর রহমানের সোনার বাংলা গড়ার দৃঢ় প্রত্যয় নিয়ে জনসেবায় আত্মনিয়োগ করার জন্য নবীন কর্মকর্তাদের আহ্বান জানান

সভাপতি তাঁর বক্তব্যের শুরুতে জাতির পিতা বঙ্গবন্ধু শেখ মুজিবুর রহমানের প্রতি গভীর শ্রদ্ধা নিবেদন করেন। তিনি কর্মকর্তাদের দক্ষতা বৃদ্ধি ও একুশ শতকের উপযোগী করে গড়ে তোলার জন্য বর্তমান সরকারে গৃহীত কার্যক্রম সম্পর্কে আলোকপাত করেন। তিনি একাডেমিতে প্রশিক্ষণকালীন অর্জিত জ্ঞান সরকারি দায়িত্বপালনে ব্যবহার করে জনগণের সর্বোচ্চ সুবিধা ও সেবা নিশ্চিত করার জন্য নবীন কর্মকর্তাদের প্রতি আহ্বান জানান ।

অনুষ্ঠানে বিশেষ অতিথি হিসেবে অংশ গ্রহণ করেন জনপ্রশাসন মন্ত্রণালয়ের সিনিয়র সচিব মহোদয়ের সহধর্মিনী এবং রেক্টর মহোদয়ের সহধর্মিনী । এছাড়া, আমন্ত্রিত অতিথি হিসাবে উপস্থিত ছিলেন জনপ্রশাসন মন্ত্রণালয়ের ক্যারিয়ার প্ল্যানিং ও ট্রেনিং উইং -এর অতিরিক্ত সচিব জনাব মোঃ রাকিব হোসেন এনডিসি, একাডেমির ফ্যাকাল্টিবৃন্দ ও অন্যান্য অতিথিবৃন্দ। মেস রজনি উপলক্ষে প্রশিক্ষণার্থীদের অংশ গ্রহণে মনোজ্ঞ সাংস্কৃতিক অনুষ্ঠানের আয়োজন করা হয়। সাংস্কৃতিক অনুষ্ঠান শেষে আমন্ত্রিত অতিথিগণ নৈশভোজে অংশ গ্রহণ করেন ।